Document ID: 31995R2698

KOMMISSIONENS FORORDNING (EF) Nr. 2698/95 af 22. november 1995 om indførelse af registrering af importen af ferrosiliciummangan med oprindelse i Sydafrika
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 10, stk. 5, og 14, stk. 5,
efter konsultationer i Det Rådgivende Udvalg, og
ud fra følgende betragtninger:
I. BAGGRUND
(1) Den 19. december 1994 indførte Kommissionen ved forordning (EF) nr. 3119/94 (3) en midlertidig antidumpingtold på importen af ferrosiliciummangan med oprindelse i Rusland, Ukraine, Brasilien og Sydafrika.
(2) Den 26. juli 1995 godtog Kommissionen ved afgørelse 95/418/EF (4) tilsagn afgivet af bl.a. den sydafrikanske producent, Highveld Steel and Vanadium Corporation Limited, og undersøgelsen afsluttedes derfor for dette selskabs vedkommende.
(3) Den 6. oktober 1995 indførte Rådet ved forordning (EF) nr. 2413/95 (5) en endelig antidumpingtold på importen af ferrosiliciummangan med oprindelse i Rusland, Ukraine, Brasilien og Sydafrika. Importen af ferrosiliciummangan, der fremstilles og eksporteres af bl.a. Highveld Steel and Vanadium Corporation Limited, er i henhold til nævnte forordning undtaget fra tolden på grundlag af det tilsagn, som er godtaget af Kommissionen.
(4) Ved skrivelse, der tilgik Kommissionen umiddelbart før vedtagelsen af forordning (EF) nr. 2413/95, trak Highveld Steel and Vanadium Corporation Limited imidlertid tilsagnet tilbage. Der vil følgelig blive fremlagt forslag for Rådet om ændring af forordning (EF) nr. 2413/95 ved indførelse af endelig antidumpingtold på importen af ferrosiliciummangan, der fremstilles og eksporteres af dette selskab.
II. REGISTRERING AF INDFØRSLEN
A. Begrundelse for at gribe ind
(5) På baggrund af ovennævnte omstændigheder anses det for påkrævet at fastsætte, at importen af ferrosiliciummangan, der fremstilles og eksporteres af Highveld Steel and Vanadium Corporation Limited, i afventning af Rådets afgørelse om indførelse af en endelig antidumpingtold på denne import, gøres til genstand for registrering i medfør af artikel 10, stk. 5, sammenholdt med artikel 14, stk. 5, i forordning (EF) nr. 3283/94. Dette vil sikre, at der kan opkræves told med tilbagevirkende kraft fra datoen for nærværende forordnings ikrafttræden, hvis Rådet skulle vedtage at indføre endelig antidumpingtold på den pågældende import. Størrelsen af den mulige fremtidige betalingsforpligtelse kan imidlertid ikke anslås på det nuværende trin i proceduren.
B. Import, der skal registreres
(6) Den import, der skal registreres, er importen af ferrosiliciummangan, der henhører under KN-kode 7202 30 00, har oprindelse i Sydafrika og fremstilles og eksporteres af Highveld Steel and Vanadium Corporation Limited (Taric-tillægskode: 8874) -
UDSTEDT FØLGENDE FORORDNING:
Artikel 1
Importen af ferrosiliciummangan, der henhører under KN-kode 7202 30 00, har oprindelse i Sydafrika og fremstilles og eksporteres af Highveld Steel and Vanadium Corporation Limited (Taric-tillægskode: 8874), registreres i overensstemmelse med artikel 14, stk. 5, i forordning (EF) nr. 3283/94.
Artikel 2
I medfør af artikel 14, stk. 5, i forordning (EF) nr. 3283/94 pålægges det toldmyndighederne at tage de fornødne skridt til at registrere den import, der er omhandlet i artikel 1.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Den udløber ni måneder efter dens ikrafttrædelsesdato eller på datoen for ikrafttrædelsen af en rådsforordning om ændring af forordning (EF) nr. 2413/95 ved indførsel af en endelig antidumpingtold på den i artikel 1 omhandlede import, alt efter hvilken dato der er den tidligste.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. november 1995.

Labels: 18
3
4
1